சகோதரி செப்

**சகோதரி செப்** (*Sister Zeph*) பாக்கித்தானைச் சேர்ந்த கிறித்துவ ஆசிரியர் ஆவார். இவரது இயற்பெயர் இரிபாத் ஆரிஃப் என்பதாகும். பெண்கள் ஆர்வலராகவும்  குச்ரன்வாலாவைச் சேர்ந்த ஒரு கொடையாளராகவும் அறியப்படுகிறார். செபானியா மகளிர் கல்வி மற்றும் அதிகாரமளித்தல் அறக்கட்டளையை  நிறுவினார். சிசுட்டர் செப் என்ற பெயரால் பரவலாக அறியப்படுகிறார்.

## வாழ்க்கை
சிறுபான்மை கிறித்துவரான இரிபாத் ஆரிஃப் இளம் வயதில் தனது பள்ளி ஆசிரியர்களிடமிருந்து மோசமான நடத்தையையும் பாகுபாட்டையும் எதிர்கொண்டார்.

பள்ளியில் தலைவராக இருந்த இரிபாத் ஆரிஃப், பிற்காலத்தில் ஒரு வழக்கறிஞராக வேண்டும் என்ற திட்டத்தைக் கொண்டிருந்தார்.  பதின்மூன்று வயதில், பெண்கள் உரிமைகள் குறித்த இவரது முதல் கட்டுரை பாக்கித்தானின் *டெய்லி இயாங்* என்ற முன்னணி செய்தித்தாளில் வெளிவந்தது.

இரிபாத் ஆரிஃப் 1997 ஆம் ஆண்டில் தனது 13 வயதில் பள்ளியை விட்டு வெளியேறினார். வீட்டிலேயே தனக்கும், தனது தங்கைக்கும், தனது தங்கையின் நண்பர்களுக்கும் கற்பிக்கத் தொடங்கினார். அதே நேரத்தில், சித்திரத்தையலையும் கற்றுக் கொண்டார். பத்தாம் வகுப்பு வாரிய தேர்வில் தேர்ச்சி பெற்ற இவர் பிற சிறுமிகளுக்கும் கற்பிக்கத் தொடங்கினார். சிறுமிகளுக்கு இலவசக் கல்வியை அறிவிக்கும் துண்டு அறிக்கைகளை தனது அண்டை வீட்டுக்காரர்களிடையே விநியோகித்தார்.

2008 ஆம் ஆண்டில், ஆரிஃப் தனது கதையை இணையத்தில் பகிர்ந்து கொள்ளத் தொடங்கினார்.

ஆரம்பத்தில் பெண்கள் இவரது நிதி உதவியுடன் வாடகை வீட்டிலும், திறந்த கூரை வீடுகளிலும் படித்தனர். இரிபாத் சுயமாக படித்து 2010 ஆம் ஆண்டில் அரசியல் அறிவியலில் முதுகலைப் பட்டமும், 2013 ஆம் ஆண்டில் வரலாற்றில் முதுகலைப் பட்டத்தையும் பஞ்சாப் பல்கலைக்கழகத்தில் முடித்தார்.

## செபானியா மகளிர் கல்வி மற்றும் அதிகாரமளித்தல் அறக்கட்டளை
2013 ஆம் ஆண்டில் சகோதரி செப் ஒரு விருது மூலமாக 20000 டாலர்களை பரிசுத் தொகையாகப் பெற்றார்.  தனக்கு வழங்கப்பட்ட இப்பரிசுத் தொகையை தனது பள்ளியை விரிவுபடுத்துவதற்கும், அதிக ஆசிரியர்களை பணியமர்த்துவதற்கும், குச்ரன்வாலாவில் ஒரு தொழிற்கல்வி மையத்தை நிறுவுவதற்கும் பயன்படுத்திக் கொண்டார். இவரது அறக்கட்டளை மாணவர்கள் மற்றும் உள்ளூர் பெண்களுக்கு சேவை செய்கிறது. தகவல் தொழில்நுட்பம் மற்றும் எண்ணிம முறை கல்வியறிவுத் திறன்கள், ஆங்கிலம், தையல், சிகையலங்காரம் மற்றும் ஒப்பனை மற்றும் தற்காப்புக் கலைகள் குறித்த வகுப்புகளை வழங்குகிறது. மையத்தில் ஒர் ஆடை தயாரிக்கும் பிரிவும் உள்ளது. இங்கு 30 பெண் ஊழியர்கள் ஆயத்த ஆடைகள் தயாரிக்கின்றனர். மேலும் இவர்களின் வருமானம் மீண்டும் பள்ளி மற்றும் மையத்திற்கே செல்கிறது.

2015 ஆம் ஆண்டில், சகோதரி செப்பின் செபானியா மகளிர் கல்வி மற்றும் அதிகாரமளித்தல் அறக்கட்டளை அமைப்பு ஒரு பதிவு செய்யப்பட்ட பள்ளியாக மாறியது. 2016 ஆம் ஆண்டளவில், 500 எண்ணிக்கைக்கும் மேற்பட்ட சிறுமிகளுக்கு கற்பித்தது. மேலும் 100 பேருக்கு அதிகாரம் அளித்தது. 2023 ஆம் ஆண்டு நிலவரப்படி, சகோதரி செப் பள்ளி மழலையர் வகுப்பு முதல் பத்தாம் வகுப்பு வரை 200 மாணவர்களுக்கு இலவச கல்வியை வழங்குகிறது. இங்கு பணிபுரியும் ஆசிரியர்களில் பலர் முன்னாள் மாணவர்கள் ஆவர்.

செபானியா மகளிர் கல்வி மற்றும் அதிகாரமளித்தல் அறக்கட்டளை வாரத்திற்கு இரண்டு முறை பிற்பகல் வகுப்புகளையும் ஏற்பாடு செய்கிறது. தங்கள் குடும்பங்களை ஆதரிப்பதற்காக வேலைக்கு செல்லும் குழந்தைகளுக்காக, குறிப்பாக  முழுநேரம் பள்ளிக்குச் செல்ல முடியாத குழந்தைகள் இச்சிறப்பு பிற்பகல் வகுப்புகளில் படிக்கின்றனர்.

## கல்வி தத்துவம்
சகோதரி செஃப்போ அல்லது அவரது ஆசிரியர்களோ மாணவர்கள் மீது உடல் ரீதியான தண்டனை ஏதும் அளிப்பதில்லை. கற்பிப்பதை இரக்கத்துடனும் பாசத்துடனும் அணுகுகிறார்கள்.

இரிபாத் ஆரிஃப் கல்வியை மிகவும் மதிக்கிறார். மேலும் பள்ளிக்குச் செல்லாமல் வேலை செய்யும் குழந்தைகளின் குடும்பங்களுக்கு, சரியான உணவோ அல்லது சிறந்த வீடோ கிடைப்பதவிட கல்வி மிக முக்கியமானது என்பதை வலியுறுத்தினார்.

## ஆவணப்படம்
2015 ஆம் ஆண்டில், *பிளைட் ஆப் பால்கன்சு* என்ற ஆவணப்படம் வெளியானது. ஆரிஃப்பின் வாழ்க்கையைப் பற்றியும், இவரது மூன்று மாணவர்களின் வாழ்க்கையைப் பற்றியும் குழந்தைத் திருமணம், உடல் ரீதியான தண்டனை மற்றும் சமூக அழுத்தங்களுக்கு எதிரான போராட்டத்தில், கல்வி மூலம் பெண்கள் மற்றும் இளம் பெண்களுக்கு அதிகாரம் அளிப்பதைப் பற்றி இப்படம் பேசுகிறது. பெண் கல்விக்காக வாதிடும் ஒரு சர்வதேச, இலாப நோக்கற்ற அமைப்பான மலாலா நிதியம் இந்த ஆவணப்படத்திற்கு உதவியது.

இந்த ஆவணப்படம் தொலைக்காட்சிக்கான 2015 ஆசிய-பசிபிக் குழந்தை உரிமைகள் விருதுக்கான இறுதிப் போட்டிக்கு முன்னேறியது. மேலும் நியூயார்க் திரைப்பட விழாவில் 2016 இல் சிறந்த சமூக ஆவணப்படத்திற்கானப் பிரிவில் தங்கப் பதக்கத்தை வென்றது.

## விருதுகள்
அடிமட்டத்திலிருந்து மேலே வந்தவர்களை கௌரவிக்கும் வகையில் வழங்கப்படும் *லின் சிம்ஸ்* பரிசை சகோதரி செப் 2014 இல்  பெற்றார்.

இவர் 2021 ஆம் ஆண்டில் கேஐசிஐடி சர்வதேச உறுப்பினராக இருந்தார்.

2023 ஆம் ஆண்டில், சகோதரி செப் ஆசிரிய சேவையில் சிறந்த பங்களிப்பை வழங்கியதற்காக உலக ஆசிரியர் பரிசினை பெற்றார்.
 
 இதற்கு வழங்கப்பட்ட ஒரு மில்லியன் பரிசுத் தொகையைப் பயன்படுத்தி ஒரு சிறந்த பள்ளிக் கட்டிடத்தைக் கட்டப் போவதாகக் கூறினார்.

## மேற்கோள்கள்

பகுப்பு:1980கள் பிறப்புகள்
பகுப்பு:வாழும் மக்கள்
பகுப்பு:பாக்கித்தானியப் பெண்கள்